פעילותה של "אם תרצו" מתבססת על שיטת "סור מרע ועשה טוב" (תהלים לד טו). דהיינו, מאבק מתמיד בארגוני הדה-לגיטימציה החותרים למחיקת זהותה היהודית והדמוקרטית של המדינה מתוך החברה הישראלית, רודפים את חיילי צה"ל ופועלים להזמנת לחץ בינלאומי על מדינת ישראל. פעילות התנועה נעשית תוך חיזוק האמונה בצדקת הדרך של עם ישראל ושל המפעל הציוני, קידום תרבות ציונית והקניית מידע וערכים העוסקים בזכותו הבלתי מעורערת של עם ישראל על ארץ ישראל, במטרה לבנות אליטה וחברה ציונית. בצד ה'עשה טוב' אנו מקיימים ימי עיון, הרצאות וירידים, מפרסמים מאמרים, עורכים סיורים וסמינרים ומנגישים ספרי מופת מארון הספרים הציוני באמצעות העלאתם לרשת בהקלטות שמע להורדה חופשית. לצד אלו אנו מקפידים לציין את התאריכים החשובים בלוח השנה הציוני (כמו יום ירושלים, כ"ט בנובמבר, יום הרצל ועוד); אנו חוגגים יחד את חגי ישראל באמצעות פעילויות שונות, אנו יוזמים התנדבויות בקהילה למען חיזוק הערבות ההדדית בחברה, כגון שמירה בחוות חקלאיות, איסוף וחלוקת מזון לנזקקים ולניצולי שואה, הכנת חבילות וחלוקת צ'ופרים לכוחות הביטחון ותמיכה במיעוטים המשתלבים בחברה הישראלית. במסגרת פעילותנו בכנסת הקמנו שדולה שרותמת את חברי הכנסת למאבק בדה-לגיטימציה. ולצדה גם את "המשמר הציוני" – יוזמה המציגה בפני הציבור את פעילויות חברי הכנסת, במטרה לשקף את העשייה הפרלמנטרית ולחשוף אותה לעיני אזרחי ישראל. תנועת "אם תרצו" הפיקה ספרונים שמפריכים את הנרטיב האנטי-ציוני (לדוגמה: "נכבה-חרטא" שמנפץ את מיתוס הנכבה השקרי, "שקר הפליטים הפלסטיני" שמנפץ את מיתוס "טענת השיבה" ועוד). בצד של 'סור מרע' אנחנו פועלים לחשיפת פעילות אנטי-ציונית בחברה ובאקדמיה. התנועה כותבת דוחות מחקר, מקיימת מסעות ציבוריים, מנסחת ניירות עמדה, עורכת ימי עיון ועוד. ברבות השנים התנועה חשפה את מעורבותם של ארגוני ישראליים אנטי-ציוניים בגיבוש דוח גולדסטון, שטען שצה"ל ביצע פשעי מלחמה בעזה; התנועה הציגה לעיני כול את הדרת הציונות הקיצונית מפקולטות שונות באקדמיה, כמו המחלקה לפוליטיקה וממשל באוניברסיטת בן גוריון והפקולטה למשפטים באוניברסיטת חיפה; התנועה פרסמה דוחות שחשפו כיצד גורמים ערבים ופלסטינים הפעילו את ארגון בצלם ואת ארגון שוברים שתיקה; התנועה חשפה את הפעילות לשינוי זהותה היהודית והדמוקרטית של ארגונים הנתמכים על ידי "הקרן החדשה לישראל".